DELEGIRANA UREDBA KOMISIJE (EU) 2022/2564

оd 16. kolovoza 2022.

o izmjeni Delegirane uredbe Komisije (EU) 2021/2064 o dopuni Uredbe (EU) br. 1380/2013 Europskog parlamenta i Vijeća u pogledu utvrđivanja de minimis izuzeća od obveze iskrcavanja za ribolov određenih pridnenih vrsta u Jadranskome moru i jugoistočnom Sredozemnome moru

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (1), a posebno njezin članak 15. stavak 7.,

budući da:

(1) Delegiranom uredbom Komisije (EU) 2017/86 (2) uspostavljen je plan za odbačeni ulov za ribolov određenih pridnenih vrsta u Sredozemnome moru, koji se primjenjuje od 1. siječnja 2017. do 31. prosinca 2019.

(2) Kako bi se izbjegli nerazmjerni troškovi rukovanja neželjenim ulovima, Delegiranom uredbom (EU) 2017/86 utvrđeno je de minimis izuzeće koje se primjenjivalo na pridnene vrste. Ta je delegirana uredba istekla 31. prosinca 2021. Novo de minimis izuzeće utvrđeno je Delegiranom uredbom Komisije (EU) 2021/2064 (3). To je izuzeće utvrđeno za pridnene vrste do 31. prosinca 2023., dok je za usputne ulove malih pelagijskih vrsta u ribolovu pridnenih vrsta izuzeće utvrđeno samo do 31. prosinca 2022.

(3) Hrvatska, Italija i Slovenija („skupina na visokoj razini Adriatica”) te Grčka, Italija, Cipar i Malta („skupina na visokoj razini Sudestmed”) imaju izravan upravljački interes u ribarstvu u Jadranskome moru odnosno jugoistočnom Sredozemnome moru. Skupina na visokoj razini Adriatica i skupina na visokoj razini Sudestmed zatražile su 1. svibnja 2022. i 6. lipnja 2022. produljenje de minimis izuzeća za usputne ulove malih pelagijskih vrsta u ribolovu pridnenih vrsta iz Delegirane uredbe (EU) 2021/2064. Obje skupine dostavile su i znanstvene dokaze kojima potkrepljuju svoj zahtjev.

(4) Znanstveni, tehnički i gospodarski odbor za ribarstvo (STECF) proveo je ocjenjivanje tih znanstvenih dokaza od 16. do 20. svibnja 2022. (4)

(5) Skupina na visokoj razini Adriatica i skupina na visokoj razini Sudestmed dostavile su 8. srpnja 2022. ažuriranu zajedničku preporuku o produljenju de minimis izuzeća od obveze iskrcavanja za godinu dana.

(6) Komisija napominje da se u Jadranskome moru i jugoistočnom Sredozemnome moru male pelagijske vrste love istodobno i u količinama koje znatno variraju, zbog čega je teško primijeniti pristup temeljen na zasebnim stokovima. Nadalje, te se vrste love malim ribarskim plovilima i iskrcavaju na mnogo različitih točaka iskrcaja uzduž obale. To dovodi do nerazmjernih troškova rukovanja neželjenim ulovima.

(7) STECF je potvrdio da bi se općim smanjenjem ribolovnog napora za pridnene povlačne mreže (koće) i uspostavom područjâ ograničenog ribolova kao trajnih zabrana za ribolov pridnenih vrsta vjerojatno smanjila količina usputnog ulova malih pelagijskih vrsta.

(8) STECF je nadalje primijetio da je kombiniranim de minimis pristupom iz podnesenih znanstvenih dokaza obuhvaćena opsežna skupina vrsta sa širokim rasponom stopa odbacivanja, ali da je takav širok obuhvat valjan pristup s obzirom na složenost ribarstva u Jadranskome moru i jugoistočnom Sredozemnome moru.

(9) Osim toga STECF je smatrao da bi pojedinačna de minimis izuzeća koja se odnose na samo jednu vrstu rezultirala brojnim zasebnim izuzećima koja bi bilo teško nadzirati.

(10) Skupina na visokoj razini Adriatica dostavila je ažurirane znanstvene dokaze o nerazmjernim troškovima rukovanja neželjenim ulovima. STECF je primio na znanje dostavljene procjene povećanja troškova, ali naglasio je da je teško procijeniti na kojoj razini troškovi postaju nerazmjerni. STECF je potvrdio i da je nedavno povećanje troškova goriva pogoršalo ukupnu situaciju. STECF je nadalje primio na znanje nove rezultate projekta selektivnosti i potrebu za daljnjim istraživanjem tih selektivnih uređaja kako bi se pronašla ravnoteža između poboljšanja selektivnosti i minimiziranja gospodarskih gubitaka. Konačno, STECF je napomenuo da bi prioritet trebalo dati smanjenju neželjenih ulova uporabom selektivnih ribolovnih alata ili zaštićenih morskih područja.

(11) Komisija pozdravlja činjenicu da se skupina na visokoj razini Adriatica obvezala nastaviti s radom na selektivnosti i prostornim ograničenjima ribolova kao prioritetu u cilju postizanja smanjenja neželjenih ulova. Komisija stoga smatra da napredak u pogledu selektivnosti i nerazmjernih troškova opravdava produljenje izuzeća za godinu dana s predloženim postotcima.

(12) U ažuriranim znanstvenim dokazima koje je dostavila skupina na visokoj razini Adriatica predlaže se produljenje de minimis izuzeća za inćuna (Engraulis encrasicolus), srdelu (Sardina pilchardus), skušu (Scomber spp.) i šaruna (Trachurus spp.) za 2023. do najviše 5 % ukupnih godišnjih usputnih ulova tih vrsta ostvarenih plovilima koja koriste pridnene povlačne mreže (koće) (OTB, OTT, PTB, TBN, TBS, TB, OT, PT, TX).

(13) Stajalište je STECF-a da stopa odbacivanja za tu vrstu ribolova jest vrlo velika, ali da su projekti selektivnosti još u tijeku.

(14) Komisija smatra da su dostavljeni dokazi dovoljni za produljenje izuzeća za godinu dana, prema predloženim postocima. Skupina na visokoj razini Adriatica trebala bi dostaviti dodatne podatke na temelju tekućih projekata.

(15) Skupina na visokoj razini Sudestmed dostavila je ažurirane znanstvene dokaze o nerazmjernim troškovima rukovanja neželjenim ulovima. Iako je STECF uzeo u obzir dostavljene procjene povećanja troškova, naglasio je da je teško procijeniti na kojoj razini troškovi postaju nerazmjerni. STECF je potvrdio i da je nedavno povećanje troškova goriva pogoršalo ukupnu situaciju. STECF je primio na znanje studije koje su u tijeku i koje bi trebale biti dovršene tijekom 2023. STECF je nadalje napomenuo da bi prioritet trebalo dati smanjenju razine neželjenih ulova uporabom selektivnih alata ili stvaranjem zaštićenih morskih područja.

(16) Komisija pozdravlja činjenicu da se skupina na visokoj razini Sudestmed obvezala nastaviti s radom na selektivnosti i prostornim ograničenjima ribolova kao prioritetu u cilju postizanja smanjenja neželjenih ulova. Komisija stoga smatra da napredak u pogledu selektivnosti i nerazmjernih troškova opravdava produljenje izuzeća za godinu dana s predloženim postotcima.

(17) U ažuriranim znanstvenim dokazima koje je dostavila s kupina na visokoj razini Sudestmed predlaže se produljenje de minimis izuzeća za inćuna (Engraulis encrasicolus), srdelu (Sardina pilchardus), skušu (Scomber spp.) i šaruna (Trachurus spp.) u 2023. do najviše 5 % ukupnih godišnjih usputnih ulova tih vrsta ostvarenih plovilima koja koriste pridnene povlačne mreže (koće) (OTB, OTT, PTB, TBN, TBS, TB, OT, PT, TX).

(18) Stajalište je STECF-a da stopa odbacivanja za tu vrstu ribolova jest znatna, ali da je količina ulova ograničena i da su u tijeku projekti selektivnosti kojima će se stopa odbacivanja ulova smanjiti.

(19) Komisija smatra da su dostavljeni dokazi o nerazmjernim troškovima dovoljni za produljenje izuzeća za godinu dana, s predloženim postotcima. Skupina na visokoj razini Sudestmed trebala bi dostaviti dodatne podatke, na temelju studija koje su u tijeku.

(20) Države članice u svojim su se ažuriranim znanstvenim dokazima ponovno obvezale da će povećati selektivnost ribolovnih alata u skladu s rezultatima postojećih istraživačkih programa kako bi se smanjili i ograničili neželjeni ulovi, a posebno ulovi ispod minimalnih referentnih veličina za očuvanje.

(21) Zatražene mjere u skladu su s člankom 15. stavkom 4. točkom (c) Uredbe (EU) br. 1380/2013. Delegiranu uredbu (EU) 2021/2064 stoga bi trebalo na odgovarajući način izmijeniti.

(22) Budući da mjere predviđene ovom Uredbom izravno utječu na planiranje ribolovne sezone plovilâ Unije i na povezane gospodarske aktivnosti, ova bi Uredba trebala stupiti na snagu neposredno nakon objave. Međutim, radi pravne sigurnosti ova bi se Uredba trebala primjenjivati od kasnijeg datuma,

DONIJELA JE OVU UREDBU:

Članak 1. De minimis izuzeće Članak 3. Delegirane uredbe (EU) 2021/2064 mijenja se kako slijedi: 1. stavak 1. mijenja se kako slijedi: i. točka (a) podtočka viii. zamjenjuje se sljedećim: „viii. za inćuna (Engraulis encrasicolus), srdelu (Sardina pilchardus), skušu (Scomber spp.) i šaruna (Trachurus spp.), za 2022. i 2023. do najviše 5 % ukupnih godišnjih usputnih ulova tih vrsta ostvarenih plovilima koja koriste pridnene povlačne mreže (koće).”; ii. točka (b) podtočka vii. zamjenjuje se sljedećim: „vii. za inćuna (Engraulis encrasicolus), srdelu (Sardina pilchardus), skušu (Scomber spp.) i šaruna (Trachurus spp.), za 2022. i 2023., do najviše 5 % ukupnih godišnjih usputnih ulova tih vrsta ostvarenih plovilima koja koriste pridnene povlačne mreže (koće).”; 2. stavak 2. zamjenjuje se sljedećim: „2. Do 1. svibnja 2022. odnosno 1. svibnja 2023. države članice koje imaju izravan upravljački interes u ribarstvu u Jadranskome moru i jugoistočnom Sredozemnome moru Komisiji dostavljaju dodatne podatke na temelju studija i projekata koji su u tijeku te sve druge relevantne znanstvene informacije koje idu u prilog izuzeću iz stavka 1. točke (a) podtočke viii. i točke (b) podtočke vii. STECF je dužan ocijeniti te podatke i informacije najkasnije do srpnja 2023.”

Članak 2. Stupanje na snagu i primjena Ova Uredba stupa na snagu sljedećeg dana od dana objave u Službenom listu Europske unije. Primjenjuje se od 1. siječnja 2023. do 31. prosinca 2023.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 16. kolovoza 2022. Za Komisiju Predsjednica Ursula VON DER LEYEN

(1) SL L 354, 28.12.2013., str. 22.

(2) Delegirana uredba Komisije (EU) 2017/86 оd 20. listopada 2016. o uspostavi plana za odbačeni ulov za ribolov određenih pridnenih vrsta u Sredozemnome moru (SL L 14, 18.1.2017., str. 4.).

(3) Delegirana uredba Komisije (EU) 2021/2064 оd 25. kolovoza 2021. o dopuni Uredbe (EU) br. 1380/2013 Europskog parlamenta i Vijeća u pogledu utvrđivanja de minimis izuzeća od obveze iskrcavanja za ribolov određenih pridnenih vrsta u Jadranskome moru i jugoistočnom Sredozemnome moru (SL L 421, 26.11.2021., str. 9.).

(4) Znanstveni, tehnički i gospodarski odbor za ribarstvo (STECF) – Evaluation of Joint Recommendations on the Landing Obligation and on the Technical Measures Regulation (Evaluacija zajedničkih preporuka u pogledu obveze iskrcavanja i Uredbe o tehničkim mjerama) (STECF-22-05).